Na temelju članka 41. stavka 2. Zakona o predškolskom odgoju i obrazovanju (NN 10/97, 107/07, 94/13, 98/19, 57/22) i članka 47. Statuta Dječjeg vrtića „Naša radost“ Pregrada, a u svezi članka 43. Zakona o zaštiti na radu ( NN 71/14, 118/14, 154/14, 94/18 i 96/18) i Uredbe (EU) 216/679 od 27.04.2016., Zakona o zaštiti osobnih podataka (NN 103/03, 118/06, 41/08, 130/11 i 106/12) i Zakona o provedbi Opće uredbe o zaštiti podataka (NN 42/18), Upravno vijeće Dječjeg vrtića „Naša radost“ Pregrada na sjednici održanoj dana 30.6.2023. godine donosi

**PRAVILNIK**

**o korištenju video nadzora**

**u Dječjem vrtiću „Naša radost“ Pregrada**

1. OPĆE ODREDBE

**Članak 1.**

Ovim Pravilnikom o korištenju sustava video nadzora (dalje u tekstu: Pravilnik) u Dječjem vrtiću „Naša radost“ Pregrada (dalje u tekstu Vrtić) definira se svrha i opseg podataka koji se prikupljaju, način i vrijeme čuvanja te upotreba snimljenih podataka u svrhu smanjenja rizika i povećanja zaštite i sigurnosti djece i ostalih korisnika usluga Vrtića, radnika, imovine i ostalih osoba koji se nađu na vanjskom prostoru Dječjeg vrtića „Naša radost“ Pregrada.

Prilikom prikupljanja, pohranjivanja, čuvanja i korištenja podataka prikupljenih video nadzorom Vrtić je dužan zaštititi podatke, primjenjujući Pravilnik na odgovarajući način sukladno zakonskim i podzakonskim aktima kojima se uređuje i regulira zaštita osobnih

podataka i provedba sustava tehničke zaštite.

Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

1. SVRHA SUSTAVA VIDEO NADZORA I KORIŠTENJA PODATAKA PRIKUPLJUNIH SUSTAVOM VIDEO NADZORA

**Članak 2.**

Sustav video nadzora koristi se zbog smanjenja rizika i povećanja zaštite i sigurnosti prostora, objekta, imovine, te djece polaznika vrtića, radnika i svih drugih osoba koje se nađu na vanjskom prostoru vrtića, na adresi Stjepana Škreblina 1, 49218 Pregrada.

Sustav se koristi i za sprečavanje protupravnih radnji usmjerenih prema imovini Vrtića (krađe, provale, oštećenja, uništenja i sl.)

Snimke koje su snimljene sustavom video nadzora mogu se isključivo koristiti za navedeno sukladno stavku 1. i 2. ovoga članka, a u skladu s odredbama Pravilnika o uvjetima i načinu provedbe tehničke zaštite (NN 198/03).

1. OPSEG, NAČIN I VRIJEME ČUVANJA PODATAKA

**Članak 3.**

Video nadzorom su pokriveni vanjski prostori Vrtića: ulazi i vanjski prostor Vrtića (dvorište). Unutarnji prostor vrtića nije pokriven video nadzorom.

Snimljeni podaci automatski se brišu nakon 4 tjedna. Snimke dobivene putem video nadzora mogu se čuvati najduže do 6 mjeseci, osim ako je drugim zakonom propisan i duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

Snimke kojima se dokazuje povreda svrhe nadzora pohranit će se na optički disk (CD, DVD i

sl.) te čuvati najviše do godinu dana od dana pohranjivanja zapisa, osim ako je zakonom propisan duži rok čuvanja ili ako su dokaz u sudskom, arbitražnom ili drugom istovrijednom postupku.

Nadzorne kamere uključene su od 0 do 24 sata, sve dane u tjednu.

1. ZAŠTITA PRAVA DJECE, RADNIKA I SVIH DRUGIH OSOBA KOJE SE NAĐU NA VANJSKOM PROSTORU VRTIĆA

**Članak 4.**

Ravnatelj Vrtića dužan je osigurati da se na vidnom mjestu pri ulasku u prostor koji je obuhvaćen video nadzorom istaknu obavijesti da se vanjske površine Vrtića snimaju video nadzorom, čime se uvažava načelo transparentnosti.

Ravnatelj Vrtića, kao ni bilo koja duga osoba zaposlena u vrtiću, ne smije koristiti podatke o osobama koji su prikupljeni sustavom tehničke zaštite tj. video nadzorom izvan njihove zakonske namjene, a raspolaganje snimkama dopušteno je samo ravnatelju i samo u svrhu zbog koje se video nadzor provodi.

Sustavu video nadzora mogu pristupiti osobe koje održavaju video nadzor te osobe koje na temelju zakonskih ovlasti imaju pravo na uvid u sustav video nadzora.

1. ZAVRŠNE ODREDBE

**Članak 5.**

Ovaj Pravilnik objavit će se na Oglasnoj ploči Vrtića, a stupa na snagu osmog dana od dana njegove objave.

PREDSJEDNICA UPRAVNOG VIJEĆA

Darija Broz

Pravilnik o korištenju videonadzora u Dječjem vrtiću „Naša radost“ Pregrada objavljen je na Oglasnoj ploči Vrtića dana 3.7.2023. godine, a stupa na snagu 11.7.2023. godine.

KLASA: 025-02/23-02/3

URBROJ: 2214-41-02-23-01

RAVNATELJICA

Natalija Vrhovski